google/wiki40b huggingface dataset:
Søndre Trondhjems Spellmannslag

Søndre Trondhjems Spellmannslag (STS) spiller norsk tradisjonsmusikk og ble startet i 1994, etter initiativ av Arild Hoksnes. Laget har navnet sitt fra Søndre Trondhjems Amt, som inntil 1918 var navnet på Sør-Trøndelag fylke. Søndre Trondhjems Spellmannslag samler musikere (ca 50 i 2008) i alle aldre fra flere kommuner i og rundt Gauldalen i Sør-Trøndelag, og har sine øvinger i Trondheim. Laget er medlem av FolkOrg, organisasjonen for folkemusikk og folkedans.
Laget ledes i 2017 av Jo Einar Sterten Jansen. Repertoaret til STS er i hovedsak fra tradisjonen i Gauldalen, og laget har gjennom sitt arbeid brakt til nytt liv mange gamle slåtter fra området. Laget legger stor vekt på å holde kontakten mellom spell og dans ved like. Hovedinstrument er fele, i tillegg til trekkspill, torader, bass og gitar, og dessuten fløyte, klarinett, nyckelharpe og trøorgel. Laget er etablert blant topp 10 spelemannslag i landet og har flere ganger plassert seg godt på Landskappleiken og Landsfestivalen.
Søndre Trondhjems Spellmannslag har stor aktivitet, både på spilleoppdrag og egne aktiviteter. Første større arrangement var Trøndelagskappleiken i 1997 som ble arrangert i Budalen. I 2001 var laget arrangør for Landsfestivalen i gammaldansmusikk i Melhus, et arrangement som samlet mer enn 5 000 musikk- og danseglade fra hele landet. I 2006 arrangerte STS igjen Landsfestivalen på Melhus.  I 2002 startet STS Nordisk Polsfestival som med suksess, men også underskudd, ble arrangert fram til arbeidet med Landsfestivalen 2006 tok all kapasitet. I 1995 startet Arild Hoksnes og Morten Often Folkemusikkpuben i Trondheim, i stor grad drevet av medlemmer i STS, og dette samlingspunktet for folkemusikk i trondheimsområdet er nå videreført i TrondheimFOLK.
Søndre Trondhjems Spellmannslag ga ut cd-albumet  Den e grei, ja..., som ble nominert til og deretter vant Folkelarmprisen i 2006, norsk folkemusikks høyeste utmerkelse, i klassen for gammeldans og tradisjonelt samspel.
KV55

KV55 i Kongenes dal utenfor Luxor i Egypt var gravplass for farao Akhenaton fra Egypts 18. dynasti. Graven ble funnet i 1907 av Edward Ayrton.
Graven er uthugd i bakken i hovedwadien rett sør for KV6. Sannsynligvis ble inngangen til KV55 tildekket sjaktmasser da KV6 ble gravd. KV55 er en av de minste i Kongenes dal og opptar bare 84 m². 
Opprinnelig var KV55 antagelig forvaringsplass for artefakter fra den kongelige gravplassen i El-Amarna, for å senere bli omgjort til grav. Dronning Tiye ble muligens begravd i KV55 for å senere bli flyttet til KV35.
I KV55 ble det funnet en mumie som har vært omdiskutert, men flere undersøkelser viser at mumien med stor sannsynlighet tilhører Akhenaton.
Civilization IV: Colonization

Spillet

Colonization skiller seg fra Civilization ved at hver nybygger får en oppgave innen en koloni. En nybygger kan arbeide med å skaffe mat til kolonien eller dyrke sukker eller tobakk for salg, eller han kan jobbe som snekker, smed eller børsemaker. Prester bidrar til at flere kolonister reiser fra Europa, mens politikere bidrar til å øke følelsen av uavhengighet i kolonien. Indianere kan omvendes av misjonærer og flytte inn i kolonien, og innbyggere uten yrkeserfaring kan gå i lære og bli spesialister, som er dobbelt så effektive, innen sitt yrke.
Hver nasjon har spesielle fordeler, og mens England får flere immigranter får for eksempel Nederland bedre priser. Salg av varer som fraktes til Europa gir muligheten til å kjøpe nye skip og varer eller rekruttere eksperter.
Snekkere kan bygge spesialiserte bygninger som gjør håndverkere mer effektive, havn som åpner for fiske, eller fort som beskytter mot sinte indianere eller fremmede soldater.
Ved å nå spesielle mål innen politikk, militærmakt, utforskning, religion eller handel, kan spesielle personer, eller "founding fathers" rekruteres og bidra med bonuser.
Spillet vinnes ved å erklære uavhengighet og så nedkjempe de militære styrkene som kommer fra Europa.

Mottagelse

Spillet fikk stort sett gode kritikker, og har 80% på Metacritic , men er blitt kritisert for å være litt tilfeldig og ubalansert.
Pasilingua

Språkeksempel: Fader vår på Pasilingua

Patro miso,

quo er in coela,

nama tü sanctore

kingdoma tüa kommire,

tüa willu fairore

sur erda ut in coela.

Donnare misbi misan brodan taglian;

pardonnare missas dettas

uti mis pardonnars misosbi debitorosbi.
Merrill Lynch Shootout

Merrill Lynch Shootout er en golfturnering for lag som finner sted på PGA-touren etter sesongavslutning. Turneringen ble grunnlagt i 1989 og organiseres av den legendariske golfspilleren Greg Norman.
Arena for turneringen er The Ritz-Carlton Golf Resort i Florida. Turneringen går over tre dager, der lag på to spillere konkurrerer i slagspill over 54 hull. Den første runden, på fredag, benytter modified alternate shot; runde to, lørdag, går med better ball; og den siste runden, på søndag, bruker scramble.
Paradisbukta

Paradisbukta er en bukt og en badestrand på vestsiden av Bygdøy i Oslo.
Området tilhører egentlig kongens eiendom (Kongsgården), men etter at byens innbyggere hadde begynt å benytte det som rekreasjonsområde tidlig på 1900-tallet overtok Oslos og Aker kommuner i 1929 ansvaret for alle utgifter med Paradisbukta og omgivelser. Totalt omfatter Paradisbukta, Kongeskogen og Hengsåsen omlag 1200 mål naturpark og strender.
I 2007 ble et minnesmerke over ofrene for jordskjelvet og tsunamien i Indiahavet 2004 satt opp i Paradisbukta. Verket Interferens er laget av billedhoggeren John Audun Hauge. Området har også et monument over prins og stattholder Christian August, reist i 1810.
Laboratory information management system

Laboratory information management system (LIMS) er programvare som brukes i laboratorier for å styre prøver, brukere, instrumenter, standarder og andre laboratoriefunksjoner, som for eksempel fakturering og arbeidsflyt.
Afrikansk palmeruller

Biologi

Afrikansk palmeruller er et lite, langstrakt rovpattedyr som minner mye om en kortlemmet, prikket tamkatt av beskjeden størrelse. Halen er imidlertid nesten like lang som hodet og kroppen tilsammen. Hodet er dessuten ganske lite i forhold til kroppen. Voksne individer veier typisk 1,7–2,1 kg.
Arten trives i tropisk klima med tropisk regnskog eller tropisk lauvfellende skog. Den regnes som omnivor.
Petrovskij stadion

Historie

Den første arenaen, som ble bygd i perioden 1924–1925, ble tegnet av arkitektene N.V. Baranov, O.I. Guryev og V.M. Fromzel. I 1957–1961 ble det gjennomført store renoveringer av arenaen, samt en før Sommer-OL i 1980. Den gang var arenakapasiteten 33 000 plasser. Goodwill Games 1994 ble arrangert på Petrovskij stadion.
Cyptochirus

Utseende

Middelsstore (ca. 12 millimeter), avlange, brunlige skarabider uten horn eller påfallende knøler. Overflaten er ru og hårete og gjerne dekket med jord og møkk.

Levevis

Billene lever på møkk.

Utbredelse

Slekten er utbredt i Afrika.
Blind Roosevelt Graves

Spillestil

I Rolling Stone Magazines The Illustrated History of Rock and Roll omtales opptaka som ble gjort med Mississippi Jook Band i 1936 som starten på rock'n roll: «Their 'Barbecue Bust' and 'Dangerous Woman' featured fully formed rock & roll guitar riffs and a stomping rock & roll beat.»
Uansett utgjør Vaughns frenetiske pianospill og Graves-brødrenes mangefasetterte rytmikk kombinert med Roosevelts dristige riff en ny form for blues som kan ha inspirert seinere bluesmusikere.
Elvirksomhetsregisteret

Elvirksomhetsregisteret er et register under Direktoratet for samfunnssikkerhet og beredskap (DSB) over foretak som utfører arbeid knyttet til elektriske anlegg og reparasjon av elektrisk utstyr. Slike foretak er underlagt tilsyn fra Det lokale elektrisitetstilsyn (DLE) for å sikre at de har nødvendig kompetanse og rutiner for å utføre arbeidene på en trygg måte.
Registreringsplikten fremkommer av Forskrift om elektroforetak og kvalifikasjonskrav for arbeid knyttet til elektriske anlegg og elektrisk utstyr §3. Forskriften krever at foretak som utfører arbeid knyttet til elektriske anlegg og reparasjon av elektrisk utstyr, skal registreres i Elvirksomhetsregisteret. Med arbeid menes enhver form for arbeid, slik som planlegging, prosjektering, utførelse, drift, vedlikehold, reparasjon og kontroll.
Neosciadella

Utseende

Middelsstore, lysbrunt spraglete trebukker. Antennene er ganske lange, særlig hos hannene. Pronotum er nærmest tønneformet med en liten pigg litt bakenfor midten av siden. Dekkvingene er noe avsmalnende bakover.

Levevis

Larvene lever i død ved.

Utbredelse

Slekten er endemisk for Fiji.
Gaubekveita

Gaubekveita er en liten todelt veit i Trondheim som strekker seg mellom Carl Johans gate til Fjordgata og fra Nordre gate frem til den krysser sin navnebror. Den har en variert historikk og navnet stammer fra en bekk som tidligere rant i området.

Historie

Veita har hatt mange formål gjennom historien. Fra start av var det mange beboere som drev hospits her for arbeidere. Av disse har en personer som Hanna Kvåle og Anna Sand. Av den grunn at området Nerbyen ble brukt som overnattingsted for tilreisende arbeidere fikk området rykte på seg for å være preget av prostitusjon. Og under andre verdenskrig ble bygningene brukt av NS. Og her ble det drept en motstandsmann, et av de få drapene som fikk rettslig behandling i sake mot Rinnan.

Navn

Selve navnet Gaubekveita stammer fra bekkefaret Gautebekk som rant fra Stiftsgården og ned til Trondheimsfjorden. Bekkefaret var mye plaget av oversvømmelser, og fikk derav navnet Gaut som betyr flom/oversvømmelse. Veita fikk navnet Gautebekkveita, men under okkupasjonen av tyskerne fikk veita navnet Gaubekveita, som var mye enklere å uttale.
Emanuel Hirsch

Liv

Han var sønn av en prest i Brandenburg, og studerte teologi ved Universitetet i Berlin under blant andre Karl Holl og Adolf von Harnack. Som student var han medlem av den kristelige studentforeningen Wingolfsbund, og var en tid venn av Paul Tillich. Etter å ha vært privatdosent ved Universitetet i Bonn ble han i 1921 professor i kirkehistorie ved Universitetet i Göttingen. Fra 1936 var han også professor for systematisk teologi.
Under Weimar-republikken var Hirsch tilhenger av den nasjonalistiske partilederen Alfred Hugenberg. Han var talsmann for Deutsche Christen og rådgiver for den senere riksbiskopen Ludwig Müller. Ved avleggelsen av Bekenntnis der deutschen Professoren zu Adolf Hitler («de tyske professorenes bekjennelse til Adolf Hitler) i Leipzig 11. november 1933 var han en av talerne. I 1937 meldte han seg inn i NSDAP og ble støttemedlem av SS. Etter 2. verdenskrig trakk han seg fra professoratet, med henvisning til helseproblemer. Mot slutten av livet var han nesten helt blind.

Verk

Hirsch' virke som teolog var svært mangfoldig. Han var ekspert på Martin Luther og Søren Kierkegaard, og er også kjent for sine oversettelser av Kierkegaards tekster til tysk. Dessuten var han en kjenner av den tyske idealismen, særlig Fichte. Blant de mest kjente verkene hans er Geschichte der neuern evangelischen Theologie im Zusammenhang mit den allgemeinen Bewegungen des europäischen Denkens, som utgjør omtrent 2500 sider i fem bind og skildrer utviklingen av den protestantiske teologien fra avslutningen av trettiårskrigen til henimot 1870. Videre beskjeftiget han seg med spørsmål omkring Det nye testamente, slik som evangelienes tradisjonshistorie. Mot slutten av livet skrev han også flere romaner.
Rosenhodet dvergpapegøye

Beskrivelse

Dvergpapegøyen er ca. 13–17 cm, og veier rundt 40–60 gram. Den har en karakteristisk liten, men kraftig kroppsbygning og en kort stjert.
I naturen har denne papegøyen som standard en lys grønn farge på kroppen med mørkere grønne vinger, de har et rosa fjes med en rød panne, og blå fjær på ryggen og stjerten. Fargene varierer ofte fra populasjon til populasjon, men det vanligste er at hunnene er mørkere, grønnere og større enn de lysere og mindre hannene.
I fangenskap har det oppstått mange fargevariasjoner gjennom mutasjoner, som f.eks. med helt rødt hode, hvitt fjes, oransje fjes, blå kropp, gul kropp (lutino) og albino eller kombinasjoner av disse.
En av de særeste mønstrene er en spraglete fjærdrakt med innslag av grønt, blått, gult og oransje.

Utbredelse

Rosenhodet dvergpapegøye er en dvergpapegøye som stammer fra de sørvestlige delene av det afrikanske kontinentet, eksempelvis Namibiaørkenen i Namibia og Angola. Rosenhodet er en av de mest utbredte og minst truete av dvergpapegøyene.

Atferd

Disse papegøyene er svært sosiale, og lever i små grupper bestående av flere par i naturen. De spiser gjennom hele dagen og bader ofte på grunn av høye dagtemperaturer.
En spesiell atferd disse dvergpapegøyene er kjent for er å bite papir og bark inn i tynne strimler, for så å plassere det under fjærene på bakkroppen. Etter dette flyr de tilbake til den utvalgte redeplassen med redematerialet, de fleste andre dvergpapegøyene velger å bære redematerialet i nebbet.
Det har også blitt observert at mange av disse papegøyene også pakker frø under fjærene og tar det med til redet.
Det har vært et ganske kjent forsøk med disse papegøyene, som handler om atferd gjennom læring eller arv, f.eks. at rosenhoder bærer redematerialet under vingene mens rødhodet dvergpapegøye bærer det i nebbet. Hybrider av disse to blander atferden.
En ting som har blitt observert hos disse papegøyene er at selv om den genetiske atferden får de til å stappe mat og materiale under vingene, vet de ikke hvordan de skal bruke det, en håndoppmatet rosenhode vet ofte ikke hvordan man fletter reir eller hvordan man skal mate unger, men de som er oppdratt av sine artsfrender oftere klarer å gjøre dette på egen hånd.
Ælvespeilet

Ælvespeilet er det nye kulturhuset i Porsgrunn i Grenland, som ble offisielt åpnet lørdag 24. august 2013 av kulturminister Hadia Tajik. 
Huset ble bygget etter engasjement fra kulturarbeidere og organisasjoner i Porsgrunn som hadde behov for en større scene i byen.  Navnet Ælvespeilet kom til etter en navnkonkurranse.
Ælvespeilet har en storsal med ca 350 publikumsplasser, en liten sal, ca 150 plasser, en veldig liten prøvesal, og en stor kunsthall samt en café. Ellers inneholder huset lagerplass og  kontorer i tillegg til foyer og andre publikumsfasiliteter. Arkitektstuen Dyrvik Arkitekter har tegnet bygget.
Royal Flying Corps

Royal Flying Corps eller RFC var den britiske hærens flyvåpen under nesten hele første verdenskrig. F.o.m 1. april 1918 ble det sammen med Royal Naval Air Service inkorporert i Royal Air Force.

Opphav

RFC ble dannet 13. mai 1912 og tok over for Air Battalion Royal Engineers. På slutten av året hadde de 12 bemannede ballonger og 36 biplan jagerfly. Det var meningen at RFC skulle ha separate hær- og marineavdelinger. Men den britiske marinen nektet å la sine fly være kontrollert av en hæravdeling og dannet Royal Naval Air Service.
Det første fatale krasjet var 5. juli 1912 i nærheten av Stonehenge. Piloten Eustace B. Loraine og observatøren R.H.V. Wilson omkom. Etter krasjet ble ordren «Flying will continue this evening as usual» («Flyvingen fortsetter som vanlig denne aften») som kom til å skape tradisjon.

Første verdenskrig

Det franske luftforsvaret var betraktelig større enn RFC i første halvdel av krigen. I løpet av krigen ble RFC større og tok en mer offensiv del i luftkampen over vestfronten. Dette førte til en økning av tapene, over 700 i 1916 frem til høydepunktet under Bloody April i 1917.
RFCs fly ble i starten markert med Union Jack, men da denne markeringen liknet altfor mye på det tyske flyvåpenets jernkors, ble en rundel adoptert. Rundelen er identisk med det franske luftforsvarets rundel, bare med reverserte farger. Symbolet er fortsatt i bruk hos RAF.
Omethidae

Utseende

Små til middelsstore (2,5 – 11,5 mm), avlange biller med myke dekkvinger. Hodet er bredt med små, mer eller mindre utstående fasettøyne. Antennene er lange, enten tråd- eller kamformede. Brystskjoldet (pronotum) er bredere enn langt, ganske kort i underfamilien Matheteinae, noe lengre hos Driloniinae og Omethinae. Dekkvingene er jevnbrede, nokså lange og myke. De dekker hele bakkroppen. Beina er slanke, hos noen er det fjerde fotleddet tolappet. Larvene er ukjente.
Public key infrastructure

Public key infrastructure (PKI) er et rammeverk for utstedelse, administrasjon og bruk av digitale sertifikater over datanettverk.
Anvendelsesområder for PKI er kryptering, autentisering (etablering av tillit til en person, organisasjon eller gjenstands identitet) og signering av dokumenter eller programvare. Signering har to hovedfunksjoner: Verifisering av dataintegritet og ikke-avviselighet (non-repudiation). I det siste ligger at man ikke kan benekte at man har signert. Merk at autorisering (tildeling av rettigheter til IT-systemer) er et avledet bruksområde: Når en brukers identitet er brakt på det rene og er autentisert, kan man autorisere brukeren.

To typer

Det fins publikumsrettede («personlige») og virksomhetsrettede PKIer. 
En publikumsrettet PKI er som regel beregnet på personer, og har som mål å få flest mulig brukere.

PKI-er i Norge

Eksempler på publikumsrettede PKIer i Norge er BankID (i regi av de norske bankene), Commfides og Buypass (i regi av Posten). BankID er ikke noen PKI i vanlig forstand, i og med at bruker ikke selv har kontroll over den private nøkkelen, og  at den offentlige nøkkelen heller ikke er tilgjengelig. Derimot brukes PKI-baserte nøkkelpar internt i løsningen.
I Norge brukes PKI blant annet til sikring av kommunikasjon i helsevesenet (eResept, elektronisk sykmelding).
PKI brukes her både til å knytte en melding til ett spesifikt individ (signatur med personlig sertifikat utstedt til lege) og til å sikre konfidensialitet (kryptering av forsendelse med eksempelvis NAVs virksomhetssertifikat).
Difi utvikler og drifter en felles infrastruktur for innlogging til offentlige nettjenester, ID-porten. Gjennom ID-porten tilbys innlogging med fire forskjellige elektroniske ID-er: MinID, Buypass ID, BankID og Commfides e-ID.
Med elektronisk ID på høyeste sikkerhetsnivå fra Buypass, BankID og Commfides tilrettelegger Difi for utvikling av flere og mer avanserte nettjenester i offentlig sektor. Sikrere elektroniske ID-er gir deg som innbygger tilgang til tjenester du ikke fant på nett tidligere. 
Virksomhetsrettede PKI-er er som regel en del av sikkerhetsløsningen i virksomheter med høye sikkerhetskrav. Norske eksempler på bruk av virksomhetsintern PKI er sikring av gasstransaksjoner i Nordsjøen (i regi av Gassco/Norsk Hydro).
Vikedal skule

Vikedal skule er en norsk offentlig skole i Vindafjord Kommune. Det er 11 klasser, fordelt på 10 klassetrin; fra 1.-10. klasse.
Gullpalmen

Gullpalmen (fransk: Palme d'Or) er den mest prestisjefylte prisen som deles ut på filmfestivalen i Cannes. Gullpalmen er en av filmindustriens mest anerkjente priser, sammen med Oscar for beste fremmedspråklige film og Gullbjørnen. Den ble utdelt første gang i 1955 av en organisasjonskomité. Fra 1939 til 1954 var den fremste filmprisen Grand Prix du Festival International du Film. I 1964 ble Gullpalmen erstattet på nytt av Grand Prix du Festival, hovedsakelig grunnet opphavsrettsproblemer knyttet til betegnelsen Palme d'Or, før den igjen ble innført i 1974.
Det hender en gang i blant at prisen blir delt mellom flere filmer samme år.
Thoors Øye

Thoors Øye (orig: Thoors öga) er en svensk reisedokumentarserie i åtte deler som ble sendt på SVT i 1998. Reiseskildringene var av den svenske reporteren Kajsa Thoor som hadde vært på reise rundt i verden og møtt ulike fenomener og uvanlige mennesker.
Den gikk på NRK2 i 1998.
Glochidie

Glochidie (av gr. glochis som betyr pilespiss) er en veligerlarve, et frittsvømmende mikroskopisk avkom (larve) etter en større ferskvannsmusling i ordenen Unionoida. Glochidier kan ha to skall med en hale ventralt plassert på hvert skall (Anodonta) eller skallene kan være uten haker (Unio, Margaritifera). Larvestediet er en obligatorisk fase som er avgjørende for å kunne overleve og bli til en ferskvannsmusling. I denne fasen er glochidiene svært følsomme for ytre påvirkninger, som forurensing.
Glochidier mangler munn, men har en rudimentær fot og tarm. De har ørsmå festekroker som gjør det mulig for glochidiene å feste seg til fisk. Foten har en lang klebetråd, og i kappen er det fire knipper med sansebørster.
Når mordyret (hunnmuslingen) frigir glochidiene blir de liggende på bunnen. Når sansehårene oppdager fisk, klapprer glochidiene med de ørsmå skallene for å nå fram til fisken og feste seg på gjellene, enten via gjellelokkene eller munnen på fisken. Der skjer næringsopptaket gjennom såkalt fagocytose gjennom celler i kappen.
Når larvestadiet er over etter en tid, forlater glochidiene verten og fester seg til sedimentene i bunnlaget med byssus.
Oljereserver i Libya

Oljereservene i Libya er de største i Afrika og de niende største i verden per 2007 med 41,5 milliarder fat (6,60 x 10⁹ m³). Per 2006 var oljeproduksjonen 1,8 millioner fat per dag (290 x 10³ m³/dag), noe som ga Libya 23 års reserver ved daværende produksjonshastighet dersom ingen nye oljereserver skulle bli funnet. Libya betraktes som et meget attraktivt oljeområde på grunn av landets lave oljeproduksjonskostnader (så lavt som 1 USD per fat på noen felt) og dets nære beliggenhet til europeiske markeder.
Libya ønsker å øke produksjonen fra 1,8 millioner fat per dag (290 x 10³ m³/dag) i 2006 til 3 millioner fat per dag (480 x 10³ m³/dag) i løpet av 2010-13, men med de eksisterende oljefeltene som gjennomgår en produksjonsnedgang på 7-8%, er Libyas utfordring hovedsakelig å opprettholde produksjon på eldre felt samtidig som å finne og utvikle nye oljefelter. Størsteparten av landet er fortsatt uutforsket som følge av tidligere sanksjoner og uenigheter med utenlandske oljeselskaper.
Akkumulert produksjon i 2009 var 27 Gbbl (4,29 x 10⁹ m³). Gitt dette tallet vil det utgjøre 65% av reservene. Boringen av oljebrønner i Libya ble først godkjent av petroleumsloven av 1955. National Oil Corporation (NOC) er det største oljeselskapet i Libya.
The Stanford Prison Experiment (film)

Handling

24 mannlige studenter av 75 ble valgt for å ta for seg tilfeldige fange- og vaktroller i et liksomfengsel i kjelleren i psykologibygget på Stanford University.
Monsun

Monsuner er årstidsavhengige oppsamlinger av vind og nedbør. Tradisjonelt definert som en sesongmessig reversering av vinden fulgt av tilsvarende endring i nedbøren, men i dag benyttet for å beskrive sesongmessige endring atmosfærisk sirkulasjon og nedbør knyttet til asymmetrisk oppvarming av land og hav. Vanligvis benyttes betegnelsen monsun for å henvise til en svært nedbørsrik fase i en sesongmessig endringsfase, skjønt teknisk sett er det også en tørr fase.

Etymologi

Monsun er avledet fra nederlandske monssoen, «handelsvind fra Indiahavet», igjen avledet fra portugisiske monçao, som er lånt fra arabiske mawsim, «årstiden», som henviser til «passende årstid» i henhold til sjøreise, pilegrimsreise og lignende.

Beskrivelse

Monsuner dannes av at landmasser skifter temperatur raskere enn hav. Om vinteren blir landet raskere nedkjølt enn utenforliggende havområder, noe som skaper kjølige fralandsvinder. Motsatt stiger temperaturen over land raskere om sommeren, de oppvarmede luftmassene stiger, og lavtrykkene skaper fuktige pålandsvinder. Monsuneffekt finnes over hele verden, med varierende styrke. I Skandinavia er det østlig fralandsvind oftere om vinteren enn om sommeren.
Asiatisk sommermonsun: Sommermonsunen fra juni til september kommer med vind og regn fra sørvest inn over det indiske subkontinent og mot Himalaya. I noen områder er det så mye som 10 000 mm nedbør i denne perioden
Asiatisk vintermonsun: Fra desember til mars blåser det kalde tørre vinder fra nordøst, ned fra Himalaya over India og ut i Indiahavet. I denne perioden er det vanligvis klarvær over India, mens det regner rikelig over kystområdene i Sørøst-Asia og i Australia.